  Виталий Пронин Пудо сиён дасянъя но юосты люканъя миымлэсь бере кылиськом. 2011-тӥ арын  та вакытэ пудо сиён культураос 72 процентэз турнамын вылэм ни.Сенаж дасянъя план тырмытэмын вылэм 109 процентлы, силос - 74 процентлы, кӧс турын - 95 процентлы. Нош туэ кӧс турын дасямын 75 процентэз, сенаж - 96, силос - 62 процентэз. Озьы котькуд йыр пудолы дасямын 16,2 центнер сиён, миымлэсь 4 центнерлы ичигес. 20 центнерлэсь ятыр дасяны быгатӥллям Дэбес, Эгра но Шаркан ёросъёс. Бере кылисьёс пӧлын воткаос но уваос - йырлы быдэ 11 центнер сяна сиён люкаллямтэ на. Нош республикая дасяны чакламын ӧжытсэ 25 центнер.Ушъяськымон югдур ӧвӧл юосъя но. Кылем арын та дырлы кутсамын вылэм 18 процентэз, котькуд гектарысь басьтэмын 19,4 центнер ю-нянь. Туэ 42 процентсэ утялтыса люкаське 16 центнер гинэ. Гектарысьтыз 27,6 центнер ю тысьсы люкаське вавожъёслэн, тужгес ичи кизнеръёслэн - 11 центнер.Та пумысен гурт удысъя но сиён-юонъя министрлэн воштӥсез Аркадий Малков шуэ:- Гуртоослы вазь на киоссэс лэзьыны. Азьпалан утялтоно нордӥез, араны кутскемын ӧвӧл ай кукуруза. Нош одӥг аръем турынъёсын но юосын бушатэм бусыосы ӝогак кизёно викаен сурам ӟегез но вазь вуись рапсэз. Та культураосты туэ ик утялтыны луоз.  